
שינויים בתקציב לשנת  2010

היו"ר משה גפני:

אני פותח את ישיבת ועדת הכספים. על סדר היום שינויים בתקציב לשנת2 2010. החברים קיבלו את החוברת.

פנייה מספר 717 – רשות הטבע והגנים


הרפרנט לא נמצא.

פנייה מספר 782 – משרד הרווחה

חנן פריצקי:

מדובר בשינויים סופיים פנימיים במשרד הרווחה. אנחנו מסדרים את הסעיפים, גירעונות בכמה סעיפים, בארנונה, בדברים מינהלתיים ועושים סדר בין הסעיפים השונים.

היו"ר משה גפני:

מה זה 24 מיליון שעובר לתמיכה בפיתוח?

חנן פריצקי:

גייסנו קצת כסף. אני לא יודע אם אתם יודעים, אבל במעון צופיה שמטפל בנערות שעוסקות בזנות ונערות עברייניות  קרס מבנה ואנחנו צריכים לשפץ שם בסדר גודל מאוד גדול. לצורך כך גייסנו כסף מכל מיני מקורות במשרד בהם נשארו יתרות.

היו"ר משה גפני:

אנחנו מצביעים.

ה צב ע ה

פנייה מספר 782 – אושרה פה אחד

פניות מספר 786 ו-787 –

עוד פעם תקן לרשות המסים?

שלמה ענתבי:

כן. מדובר בעובד של משרד השיכון.

היו"ר משה גפני:

אנחנו נדון על זה ביחד עם התקן של אילת. הלאה. שמישהו יסביר לי למה צריך כל כך הרבה עובדים ברשות המסים.

שלמה ענתבי:

זה עובד של משרד השיכון שאין לו מה לעשות במשרד השיכון.

היו"ר משה גפני:

אין לו מה לעשות? אני אספק לו עבודה. צריך לבנות דירות.

שלמה ענתבי:

למשרד השיכון אין סניף באילת.

היו"ר משה גפני:

לא חשוב. בסדר. אני רוצה לדעת למה רשות המסים צריכה עוד עובדים. אני צריך עוד עוזר בשבילי. שרשות המסים תסביר לי למה צריך כל כך הרבה עובדים. על סעיף 46 אני כל הזמן מבקש מהם להוסיף כוח אדם, והם אומרים לי שאין להם כוח אדם אבל פתאום מתברר שיש. 

פנייה מספר 789 – משרד הקליטה

אופיר להב:

הפנייה נועדה לבצע שינויים פנימיים של סוף שנה בתוך תקציב המשרד.

היו"ר משה גפני:

מה זה קליטה ישירה מארצות מצוקה? אתם מוסיפים 38 מיליון שקלים.

אופיר להב:

מדובר בתוכנית קליטה ישירה. מדובר על סל קליטה. המילה קליטה ישירה מעגנת בתוכה סל קליטה ישירה, מענקי השלמת סל קליטה, מענק פטור ממסים, סל קליטה ודמי קיום, מענק כספי לרכישת ציוד לעולי אתיופיה ומקבצי דיור. מדובר בכל התקציב הקשיח של המשרד ושל התשלומים הישירים לעולים שכמו בכל שנה, בסוף השנה, כל הגירעון או עודף שיש, אנחנו משלימים. השנה יש 38,467,000 שקלים אותם אנחנו משלימים מתוך הרזרבות של המשרד שנמצאות בתוך תקציב המשרד. הכל נמצא בתוך תקציב המשרד. את התשלומים העולים קיבלו. אנחנו מבחינה תקציבית בסוף השנה עושים יישור קו. סל קליטה זה תשלום ישיר ואנחנו לא עוצרים תשלום לאף אחד אלא שבסוף השנה סוגרים את הבורות.

היו"ר משה גפני:

אנחנו מצביעים.

ה צ ב ע ה

פנייה מספר 789 – אושרה פה אחד

פנייה מספר 790 –
צחי דוד:

הפנייה נועדה לתקצוב 50 מיליון שקלים לרכש דירות נר, דירות נכסי רכישה עבור נכים ומשפחות רב מצוקתיות מתוך כספי מכר הדיור הציבורי.

היו"ר משה גפני:

הכסף הזה יורד מההתנתקות?

צחי דוד:

לא. הכסף הזה הוא כסף של המכר, המזומן. הרשאה, היא הרשאה שלא נוצלה בגין אותו סכום. זה לא יורד.

היו"ר משה גפני:

זה מיועד לדירות נר?

צחי דוד:

כן.

היו"ר משה גפני:

למשרד השיכון?

צחי דוד:

למשרד השיכון.

היו"ר משה גפני:

יש לכם הפחתה מהמשכנתאות של 500 מיליון שקלים באחת ההעברות?

צחי דוד:

500 מיליון שקלים? לא. אין סכום כזה. יש עודפים שיעברו באחת הפניות.

היו"ר משה גפני:

אין עכשיו פנייה שלכם?

צחי דוד:

יש סכום של 155 מיליון.

היו"ר משה גפני:

אנחנו מצביעים.

ה צ ב ע ה

פנייה מספר 790 – אושרה פה אחד

פניות מספר 814 ו-815 –
אשרה רודב:

הפנייה הזאת נועדה להעביר תקן של סגן חשב.

היו"ר משה גפני:

זה היה בשבוע שעבר.

אשרה רודב:

הבנתי שבשבוע שעבר זה לא עבר.

היו"ר משה גפני:

כן. אני מתנגד לזה.

אשרה רודב:

אפשר לדעת את סיבת ההתנגדות?

היו"ר משה גפני:

כן. אני לא מכיר את עבודת החשבים. אנחנו מדברים כל הזמן על חשבים, חסרים, מעבירים ומוציאים.

אשרה רודב:

חשבים וסגני חשבים מועסקים תחת החשב הכללי במשרד האוצר.

היו"ר משה גפני:

ומה איכפת לכם שהוא עובד של המשרד שם?

אשרה רודב:

זה הנוהל.

היו"ר משה גפני:

אני אדון על זה עם החשב הכללי. ביקשתי בשבוע שעבר לדון אתו על זה והוא באמת התקשר אלי.

חיים אורון:

על מה אתה רוצה לדון?

היו"ר משה גפני:

אני רוצה הרבה דברים. אני רוצה דיון על המדיניות הזאת, איך שמים חשבים וסגני חשבים.

חיים אורון:

אתה מתכוון בכל הממשלה.

היו"ר משה גפני:

בכל הממשלה.

חיים אורון:

כל השנים.

היו"ר משה גפני:

עכשיו. בשנה האחרונה.

פנייה מספר 833 – משרד התקשורת

עופר מרגלית:

הפנייה נועדה לביצוע שינויים פנימיים במשרד התקשורת בהתאם לצורכי המשרד עד סוף השנה בהתאם לקצב הביצוע.

היו"ר משה גפני:

בסוף השנה אתם מגיעים עם 896 אלף שקלים?

חיים אורון:

הורידו אלפיים, הוסיפו ארבעים.

היו"ר משה גפני:

אנחנו מצביעים.

ה צ ב ע ה

פנייה מספר 833 – אושרה פה אחד

פניות מספר 835, 836 ו-837 -

עופר מרגלית:

הפנייה נועדה להעברת סכום של 31,240 אלפי שקלים מהמשרד לפיתוח הנגב והגליל. 31,355 אלפי שקלים למשרד ראש הממשלה ו-3,342 אלפי שקלים עבור פיתוח יישובי המגזר הדרוזי והצ'רקסי בהתאם להחלטת הממשלה בנושא.


 הסכומים הגדולים שמופיעים כאן הם בעצם העברת עודפים של פרוייקטים משותפים למשרד התיירות ולמשרד ראש הממשלה והסכום של ה-3 מיליון ו-300 אלף הוא עבור פרוייקט חדש בהתאם להחלטת הממשלה.

היו"ר משה גפני:

מורידים את הסכום ממשרד ראש הממשלה, מתוכנית הפיתוח?

עופר מרגלית:

לא מורידים. כאשר מאושר פרוייקט במשרד התיירות, לפעמים המימון הוא משני משרדים שונים והכסף יושב במשרד נגב וגליל לדוגמה. עכשיו בסוף השנה הם מעבירים את הכסף למשרד התיירות.

היו"ר משה גפני:

איפה עכשיו ישב הכסף?

עופר מרגלית:

במשרד התיירות.

היו"ר משה גפני:

ומה יהיה עם המשרד לפיתוח הנגב והגליל?

חיים אורון:

לא יהיה לו כסף.

דרור סרוקה:

אני התקציבן של משרד הנגב והגליל. מדובר בפרוייקטים שתוקצבו בתשתיות תיירות בשנים 2006, 2007, 2008, 2009, פרוייקטים שהושלם הביצוע.


היו"ר משה גפני:

מי יבצע את זה?

דרור סרוקה:

הפרוייקטים האלה כבר בוצעו. הביצוע שלהם הושלם.

היו"ר משה גפני:

מי ביצע אותם?

דרור סרוקה:

החברה הממשלתית לתיירות ביצעה את כל הפרוייקטים האלה.

היו"ר משה גפני:

איזה משרד?

דרור סרוקה:

משרד התיירות ביצע את הפרוייקטים.

היו"ר משה גפני:

תגיד לי בהזדמנות הזאת מה עושה המשרד לפיתוח הנגב והגליל? הוא מעביר כספים ומנתב אותם? 

חיים אורון:

תברר את זה יחד עם הבירור על החשב. תאמין לי, באותו דיון תברר גם את זה.

היו"ר משה גפני:

אנחנו מצביעים.

ה צ ב ע ה

פניות מספר 835, 836 ו-837 – אושרו פה אחד

פניות מספר 838 ו-839 -

צחי דוד:

הפנייה נועדה להעברת 12 מיליון שקלים ממשרד השיכון למשרד התחבורה עבור פרוייקט רמלה מצליח וכן לביצוע התחשבנויות נוספות בין המשרדים בנוגע לפרוייקטים שונים במודיעין ובבית שמש, פרוייקטים שהמשרדים מבצעים במשותף.

היו"ר משה גפני:

אנחנו מצביעים.

ה צ ב ע ה

פניות מספר 838 ו-839 – אושרו פה אחד

פניות מספר 842 ו-843 – משרד התחבורה

הרצל בן-יהושע:

מדובר כאן בפנייה של העברת עודפים לא מחויבים לרזרבה הכללית. בעיקר אלה עודפי שכר שהיו משנת 2009.

היו"ר משה גפני:

זה יורד ממשרד החקלאות ועובר למשרד התחבורה.

מיכה פרלמן:

הפנייה נועדה להתאים את מסגרת תקציב של משרד התחבורה לתקציב השוטף שלו לביצוע בפועל. יש שם כל מיני התייקרויות שכר. מממנים את זה מלקיחת עודפים ממשרד החקלאות וזאת מהות הפניות.

היו"ר משה גפני:

אנחנו מצביעים.

ה צ ב ע ה

פניות מספר 842 ו-843 – אושרו פה אחד

פנייה מספר 844 -

אורי שמרת:

הפנייה נועדה לתקצב 28.5 מיליון שקלים לטובת קרן פיקדון ומענקי שחרור לחיילים משוחררים.

היו"ר משה גפני:

אנחנו מצביעים.

ה צ ב ע ה

פנייה מספר 844 – אושרה פה אחד

פניות מספר 845 ו-846 -

איתן גולדפלם:

הפנייה נועדה, בהתאם לסיכום עם האוצר, לתוספת תקציב למשרד לביטחון פנים בעיקר לתגבור יחידות, גמלאות המשטרה ותוספות לתפעול השוטף של המשטרה.

היו"ר משה גפני:

אנחנו מצביעים.

ה צ ב ע ה

פניות מספר 845 ו-846 – אושרו פה אחד

אמנון כהן:

רביזיה.

היו"ר משה גפני:

חבר הכנסת אמנון כהן מגיש רביזיה.

איתן גולדפלם:

חבר הכנסת כהן, הפנייה שלך נמצאת כאן.

היו"ר משה גפני:
פנייה מספר 847 – קרן ליצואנים

דוד שטיינמץ:

הפנייה הזאת נועדה לתקצב 13 מיליון שקלים לקרן לעסקים קטנים. זה בהתאם לתחזית הביצוע ועוד 3 מיליון שקלים לקרן היצואן הבודד, ושוב, בהתאם לתחזית ביצוע המזומנים.

היו"ר משה גפני:

אנחנו מצביעים.

ה צ ב ע ה

פנייה מספר 847 – אושרה פה אחד

פנייה מספר 848 –
דני גלושנקוב:

הפנייה נועדה  את השינויים הבאים בתקציב המדען הראשי. האחד, לבצע התאמות תקציביות בתוכניות המדען בהתאם לביצוע בפועל ולהוסיף הרשאה להתחייב בהתאם לשינויים הנדרשים. תוספת של הרשאה להתחייב בסך של 180 מיליון שקלים שמתוכם 100 מיליון שקלים הם הקדמה מתקציב 2011, ו-80 מיליון שקלים תוספת לפעילות בשנת 2010 כחלק מתוכנית יתרון יחסי לקידום התעשייה עתירת הידע בישראל. 

היו"ר משה גפני:

איך אתם מוציאים 250 מיליון שקלים ככה בלי להתבלבל?

אמנון כהן:

בלי ועדות, בלי הליכים.

דוד שטיינמץ:

זה לא להוציא. זאת הרשאה להתחייב.

היו"ר משה גפני:

לא משנה. לא מוציאים הרשאה להתחייב בלי שיש לזה מקור.

דני גלושנקוב:

מדובר על הסטות תקציביות בין סעיפי המדען הראשי שבגלל שמעבירים כסף מתקנות שאין בהן הרשאה לאלה שיש בהן הרשאה, חייבים להוסיף אותם.

היו"ר משה גפני:

אנחנו מצביעים.

ה צ ב ע ה

פנייה מספר 848 – אושרה פה אחד

פניות מספר 851 ו-850 –
אשרה רודב:

הפנייה נועדה להעברת סך של 800 אלפי שקלים מהוועדה לתכנון ותקצוב למשרד החוץ עבור תשלום חלקה של הוועדה לתכנון ותקצוב בקרן פולברייט.

אמנון כהן:

מה זה?

אשרה רודב:

קרן של מלגות ללימודים גבוהים.

היו"ר משה גפני:

יש קרן למלגות ללימודים גבוהים שאני לא יודע עליה?

דני גלושנקוב:

זאת קרן משותפת לישראל וארצות הברית שמטרתה בעצם לתמוך  בלימודים גבוהים גם של חוקרים אמריקאים וגם חוקרים ישראלים.

היו"ר משה גפני:

סטודנטים ישראלים.

דני גלושנקוב:

גם ישראלים שנוסעים לארצות הברית וגם אמריקאים שמגיעים לכאן. זה שיתוף פעולה.

היו"ר משה גפני:

ואנחנו תומכים במלגות לסטודנטים ביחד עם ארצות הברית.

חיים אורון:

הם תומכים יותר.

היו"ר משה גפני:

אבל גם אנחנו תומכים.

דני גלושנקוב:

כן.

היו"ר משה גפני:

העיקר שהסטודנטים מרוויחים מזה. יש להם מלגות. יפה. אנחנו מצביעים.

ה צ ב ע ה

פניות מספר 851 ו-850 – אושרו פה אחד

יצחק וקנין:

תראו איך היושב ראש גפני דואג לסטודנטים.

היו"ר משה גפני:

דואג, חבל על הזמן. דואג ועוד איך דואג. מפעם לפעם אני מגלה מלגות נוספות ואני מאוד בעד. אני גם אוסיף. הנחתי הצעת חוק לגבי הסטודנטים.


הקרן הזאת לא הייתה במכתב של החשב הכללי.

אשרה רודב:

לא.

היו"ר משה גפני:

פניות מספר 852 ו-853 –
אורי שמרת:

הפנייה נועדה לתקצב העברת סך של 26 אלף ו-857 אלפי שקלים למטרות הבאות: האחד, סך של 4,535 אלפי שקלים עבור מוזיאון יד ושם ויד בן צבי, השני, סך של 22,322 אלפי שקלים המועברים למשרד ראש הממשלה עבור שימור זיכרון השואה ועבור פיתוח יישובי המגזר הדרוזי, הצ'רקסי והבדואי בצפון, בהתאם להחלטת ממשלה 412 ו-413 מיום 31 באוגוסט 2006, ושלישי, שינויים פנימיים בתקציב משרד החינוך למטרות הבאות: עדכון קרן רווחה בסך 2,290 אלפי שקלים בהתאם להסכם הקיבוצי עם ארגוני המורים, תקצוב של 3 מיליון שקלים עבור יד ושם ופעילות קרן נצח, ועדכון הקרן לקידום מקצועי של ארגוני המורים בסך 404 אלפי שקלים בהתאם להסכם הקיבוצי אתם.

היו"ר משה גפני:

לא הבנתי. התחלת ביד ושם ובסוף הגענו למורים. היינו בכל מיני סמטאות עכשיו.

אורי שמרת:

אני אפרט. 

היו"ר משה גפני:

קודם כל, אנחנו מורידים ממשרד ראש הממשלה 26 מיליון שקלים.

אורי שמרת:

22 מיליון.

היו"ר משה גפני:

26 מיליון. 26 מיליון שקלים יורדים ממשרד ראש הממשלה. אחרי כן אתם מורידים מיליון ו-200 מהרשות לקידום מעמד האישה. אחרי כן מורידים 16 מיליון מתוכנית הפיתוח. מה שהכי חמור כאן זה שאתם מורידים מיליון שקלים מלשכת השר ברוורמן. עוד 4 מיליון שקלים ממשרד ההסברה והתפוצות, ו-4.5 מיליון שקלים מהמשרד לענייני גמלאים. כל זה מורידים ולא קורה שום דבר? בלשכות למשל לא מפטרים מזכירה? לא עושים שיפוצים? קורה משהו בלשכות האלה?

אורי שמרת:

קורה, אבל לא מפטרים מזכירה.

היו"ר משה גפני:

אז מה כן עושים? הרי חסר כסף עכשיו.

אורי שמרת:

4.5 מיליון שקלים מעבירים ליד בן צבי.

היו"ר משה גפני:

לא, לא מעבירים. קודם אני מדבר על ההפחתות. ההפחתות יוצרות בעיה במה שמורידים שם?

אורי שמרת:

לא. אלה הסכמים בין המשרדים. הסכם בין משרד ראש הממשלה.

היו"ר משה גפני:

לא קורה שום דבר כתוצאה מההפחתות האלה.

אורי שמרת:

לא.

היו"ר משה גפני:

אפילו שמורידים 26 מיליון שקלים.

אורי שמרת:

ה-26 מיליון שקלים בנוי מ-16 מיליון לפי החלטת ממשלה.

היו"ר משה גפני:

הבנתי. על כל פנים לא קורה שום דבר. כלומר, מזה אנחנו לא צריכים להיות מוטרדים. השר ברוורמן והמשרד לענייני גמלאים ימשיכו לעבוד, וכך גם משרד ההסברה, כמו שתפקדו עד היום.

אורי שמרת:

נכון מאוד.

היו"ר משה גפני:

בסדר. נרגעתי. 

חיים אורון:

גפני, לך יש את כל הזמן שבעולם.

היו"ר משה גפני:

לא. אני לא אוהב שעובדים עלינו. הם עושים בכוונה פנייה כזאת כדי שלא נבין אותה.

אורי שמרת:

חס וחלילה.

היו"ר משה גפני:

בסדר. תגיד בקצרה.

אורי שמרת:

16 מיליון שקלים הם בהתאם להחלטת ממשלה מספר 412 ו-413, העברת כספים למגזר הדרוזי, הצ'רקסי והבדואי בצפון.


מיליון שקלים זה קרן מלגות לסטודנטים דרוזים וצ'רקסים.

היו"ר משה גפני:

זה המלגות והמענקים לתלמידים?

אורי שמרת:

כן. 

היו"ר משה גפני:

אלה מלגות ומענקים לסטודנטים?

אורי שמרת:

דרוזים וצ'רקסים.

היו"ר משה גפני:

אנחנו מצביעים.

ה צ ב ע ה

פניות מספר 852 ו-853 – אושרו פה אחד

עכשיו תדעו כלל. אם אתם רוצים שאני אעביר מהר העברה, תשימו מלגות לסטודנטים.

פניות מספר 854, 855 ו-857 –
אשרה רודב:

הפנייה נועדה לתקצוב תקנות השכר במשרד המשפטים, הנהלת בתי המשפט, בתי הדין הרבניים ורשות האכיפה והגבייה בסך של כ-76 מיליוני שקלים בהתאם לביצוע בפועל.

היו"ר משה גפני:

מה יהיה עם השביתה?

אשרה רודב:

עכשיו יצאנו מדיון בחדר הסמוך. אנחנו מקווים לטוב.

היו"ר משה גפני:

אנחנו מקווים לטוב, זה האוצר, אבל מה אומרים הפרקליטים?

אייל אביטן:

גם משרד המשפטים מקווה לטוב.

היו"ר משה גפני:

אבל מה אומרים הפרקליטים?

אמנון כהן:

שבסוף יהיה טוב.

אייל אביטן:

אני חושב שגם הם בבסיס מקווים לטוב.

היו"ר משה גפני:

אנחנו מצביעים.

ה צ ב ע ה

פניות מספר 854, 855 ו-857 – אושרו פה אחד

פנייה מספר 858 – משרד התעשייה

דוד שטיינמץ:

הפנייה נועדה לתקצב בעיקרה 25 מיליון שקלים לפארק נועם בהרשאה להתחייב. במסגרת התוכנית להעברת מפעלים לפארק נועם התקדמו העבודות להקמת מתקני תשתית והסכום הוא לתשתיות ולמפעלים שייכנסו לפרוייקט.

היו"ר משה גפני:

אנחנו מצביעים.

ה צ ב ע ה

פנייה מספר 858 – אושרה פה אחד

פנייה מספר 859 עד 861– המשרד לביטחן פנים


זאת הפנייה של אמנון כהן?

איתן גולדפלם:

לא. 882 היא של אמנון כהן.


זה תקצוב הקדמות למשטרת ישראל לתשלום ביטוח כלי רכב ופיתוח מערכת הקשר הדיגיטלי החדשה.

היו"ר משה גפני:

מה זה הגופים במשבר שאתם מורידים? אתם מורידים 37 מיליון.

איתן גולדפלם:

לא, זה לא אנחנו. אני מדבר על תוספת של 50 מיליון שקלים.

היו"ר משה גפני:

אז אנחנו לא מדברים על אותה פנייה.

חיים אורון:

פנייה 859 של המשרד לביטחון פנים. זה בסדר, זה פיתוח.

היו"ר משה גפני:

בינתיים נעבור לפנייה הבאה.

פנייה מספר 862 – משרד השיכון

צחי דוד:

הפנייה נועדה לתקצוב 800 לאבטחת השר בהתאם לדרישות.

היו"ר משה גפני:

אנחנו מצביעים.

ה צ ב ע ה

פנייה מספר 862 – אושרה פה  אחד

פנייה מספר 863 –
רן רידניק:

הפנייה נועדה להתאמת הביצוע המיועד לתשלום שכר עובדי שירות התעסוקה לביצוע התקציבי בפועל. כמו כן הפנייה נועדה לתקצוב השירות ותקצוב ועדות רפואיות של השירות.

היו"ר משה גפני:

אנחנו מצביעים.

ה צ ב ע ה

פנייה מספר 863 – אושרה פה אחד

פנייה מספר 864 –
מיכה פרלמן:

הפנייה נועדה לכבישים הבין-עירוניים והתחבורה הציבורית, לביצוע בפועל, וכן לתקצב את ההרשאה להתחייב, את הקמת כביש  423, ואת המשך התכנון של מערכת התחבורה העתידית.

היו"ר משה גפני:

אין כאן עדיין את הרכבת הקלה של תל אביב.

מיכה פרלמן:

עדיין לא.

היו"ר משה גפני:

אנחנו מצביעים.

ה צ ב ע ה

פנייה מספר 864 – אושרה פה אחד

פניות מספר 865 ו-866 –
אשרה רודב:

הפנייה נועדה לתקצוב תקנות השכר של בית הנשיא בהתאם לביצוע בפועל.

אורי אריאל:

כמה פעמים בשנה היו תוספות לבית הנשיא?

אשרה רודב:

לתקנות השכר לא היו.

אורי אריאל:

תוספות לנושאים שונים.

אשרה רודב:

הייתי מעריכה שמדובר בחמש פעמים.

אורי אריאל:

אתם יכולים לומר בכמה כסף מדובר?

אשרה רודב:

אולי 10 מיליון שקלים אבל אני צריכה לבדוק.

אורי אריאל:

שיבדקו ויגידו לנו ואחרי כן נצביע. יש כאן מנהג שכל חודש מגיעה פנייה מבית הנשיא. גם לזה יש גבול.

אשרה רודב:

איזה הסבר אתם רוצים? זה דווקא אחד המשרדים שיש ממנו מעט פניות תקציביות.

היו"ר משה גפני:

מה זה התגבור הזה?

אשרה רודב:

תקנות השכר בהתאם לביצוע בפועל. כלומר, עם התקדמות השנה הם גילו שאין להם מספיק כסף בבסיס התקציב על מנת לכסות את שעות העבודה שהעובדים עבדו בפועל ולכן אנחנו מתגברים אותם ב-2 מיליון שקלים על מנת שהם יוכלו לשלם לעובדים ולמנוע הלנת שכר.

אורי אריאל:

אני מבקש שייתנו לנו דיווח קצת יותר מסודר ואחר כך נאשר את זה.

אשרה רודב:

אם אפשר להבין מה הפרטים שאתה רוצה לקבל.

אורי אריאל:

כמה בקשות היו, על מה וכמה כסף וביחס לתקציב הכולל בסעיפים השונים. זאת אומרת, הסעיף שבו יש תוספת, כמה היה במקור.

היו"ר משה גפני:

בסדר. יכול להיות שאנחנו נמשיך מחר את הישיבה. אני לא רואה שנספיק.

פנייה מספר 868 –
אלי אלפסי:

הפנייה הזאת מתקצבת מיליון ו-200 אלף שקלים עבור קמפיין הסברה בנושא עובדים זרים ועוד מיליון ו-100 אלף שקלים עבור רכישת כרטיסי טיסה וכל הנלווה לזה כדי להרחיק את מי שהורחק אתמול.

היו"ר משה גפני:

אנחנו מצביעים.

ה צ ב ע ה

פנייה מספר 868 – אושרה פה אחד

פנייה מספר 870 –
דוד שטיינמץ:

מדובר כאן בתוספת של כמיליון שקלים ליחידת המיכון של המשרד וזה בהקדמת מימון משנה שעברה בעקבות איזשהו מכרז מסוים שאנחנו אמורים להתחייב אליו ואנחנו צריכים את מיליון השקלים האלה השנה על חשבון שנה הבאה.

היו"ר משה גפני:

מיכון למה?

דוד שטיינמץ:

המיכון של המשרד.

היו"ר משה גפני:

למה צריך? מחדשים אותו? מה עושים אתו?

דוד שטיינמץ:

לא. למיכון יש תקציב גדול. יש עכשיו מכרז שנכנס גם לשנה הבאה ואנחנו ביקשנו מהאוצר על חשבון שנה הבאה את מיליון השקלים. 

היו"ר משה גפני:

טוב, אני לא אלך נגדך. אנחנו מצביעים.

ה צ ב ע ה

פנייה מספר 870 – אושרה פה אחד

פנייה מספר 871 – משרד המשפטים, תקצוב הסנגוריה הציבורית

אייל אביטן:

הפנייה בעיקרה מדברת על הסטות פנימיות בין סעיפי המשרד השונים לקראת סיום השנה. ההסטות העיקריות, הכספים העיקריים הגדולים שמועברים כאן נועדו לכיסוי גירעון צפוי בסנגוריה הציבורית ובסיוע המשפטי בהיקפים ניכרים, כפי שניתן לראות בפנייה. למשרד המשפטים יש הסכם חשיפה עם משרד האוצר עד סכום מסוים. אגף התקציבים באוצר עמד בו ומעבר לכך אנחנו מביאים את המקורות מתוך המשרד כדי לכסות גירעונות צפויים ולמנוע הלנת שכר לעורכי דין חיצוניים. 

היו"ר משה גפני:

של הסנגוריה הציבורית.

אייל אביטן:

של הסנגוריה הציבורית. למעשה זאת עבודה שכבר הוגשה בפועל על ידי עורכי דין ואנחנו לא יכולים לשלם.

היו"ר משה גפני:

אנחנו מצביעים.

ה צ ב ע ה

פנייה מספר 871 – אושרה פה אחד

פנייה מספר 877 -

יוגב גרדוס:

מדובר על רכישת שירותי מחשוב לצורך פרוייקט מרכבה בסך 3.5 מיליון שקלים.

היו"ר משה גפני:

אנחנו מצביעים.

ה צ ב ע ה

פנייה מספר 877 – אושרה פה אחד

פנייה מספר 878 -

אריאל יוצר:

הפנייה נועדה לביצוע שינויים פנימיים בתקציב מינהל מקרקעי ישראל. השינויים המוצעים נועדו לביצוע התאמות בתקציב לכיסוי גירעונות, תגבור תקציב מכרזי קרקע של המינהל, תקצוב ניהול הנכסים המבונים של רשות הפיתוח, תגבור תקציב ההנחות בקרקע המאושרות על ידי מועצת מקרקעי ישראל ושינויים פנימיים בתקציב הכנסות המינהל.

חיים אורון:

אני מבין שהסעיף שמופיע כאן הוא רשות הבדואים. אתם מורידים לחמישים מיליון. כמה יהיה שם ביצוע? אגב, לפני כמה ישיבות ביקשתי.

אריאל יוצר:

העברתי.

חיים אורון:

לא הגיע אלי.

אריאל יוצר:

העברתי גם לוועדה וגם לעוזרת שלך.

חיים אורון:

כן?

טמיר כהן:


כן.

אריאל יוצר:

ביצוע על התקציב, אני שלחתי בוודאות.

חיים אורון:

במקרה היא כאן.

אריאל יוצר:

מדובר על תקציב הבדואים. חומר ששלחתי לך.

חיים אורון:

אם כן, תשלח שוב.

אריאל יוצר:

אין לי בעיה.

חיים אורון:

כמה יהיה השנה?

אריאל יוצר:

השנה הביצוע יהיה בסביבות כ-40 מיליון שקלים.

חיים אורון:

מתוך 200.

אריאל יוצר:

כן.

חיים אורון:

שמעת, אדוני היושב ראש? הנה, זה הגיע. אתה בסדר. אתה בסדר בנייר, אבל בכסף שום דבר. אתם לא עושים שם כלום. זה סעיף בור ידוע.

אריאל יוצר:

זה לא סעיף בור. זה סעיף שהביצוע בו הוא לא כמצופה.

יצחק וקנין:

זה כמו המשכנתאות.

חיים אורון:

גפני, תבקש את ה-200 מיליון שקלים האלה בשנה הבאה, ותאמין לי שהם יהיו.

אריאל יוצר:

בשנה הבאה אנחנו מתכוונים שהביצוע יהיה גבוה.

חיים אורון:

בטח. יישמתם כבר את דוח גולדברג או שאתם מיישמים אותו עכשיו?

היו"ר משה גפני:

אנחנו מצביעים.

ה צ ב ע ה

פנייה מספר 878 – אושרה פה אחד

פנייה מספר 880 –
אריאל יוצר:

הפנייה נועדה לביצוע שינויים פנימיים בתקציב היחידה הארצית לפיקוח על הבנייה. השינויים המוצעים נועדו לתגבור תקציב ההריסות של בנייה בלתי חוקית וביצוע התאמות בתקציב.

היו"ר משה גפני:

אנחנו מצביעים.

ה צ ב ע ה

פנייה מספר 880 – אושרה פה אחד

פנייה מספר 882 -

אריאל יוצר:

הפנייה נועדה לביצוע שינויים פנימיים בתקציב מינהל התכנון. השינויים המוצעים נועדו לביצוע התאמות בתקציב לכיסוי גירעון, תגבור תקציב הרשאה להתחייב על מנת לאפשר חידוש התקשרויות עם יועצים ותגבור תקציב מערך התפעול והבקרה של מינהל התכנון.

היו"ר משה גפני:

אנחנו מצביעים.

ה צ ב ע  ה

פנייה מספר 882 – אושרה פה אחד

פניות מספר 882 ו-883 -

איתן גולדפלם:

העברת חצי מיליון שקלים למשרד הפנים באמצעות שיפוץ מבנה המשמר האזרחי.

היו"ר משה גפני:

זה אמנון כהן?

איתן גולדפלם:

זה אמנון כהן.

היו"ר משה גפני:

למה זה?

איתן גולדפלם:

שיפוץ מבנים של המשמר האזרחי.

יצחק וקנין:

הוא הלך להצבעה בוועדת ביקורת המדינה.

היו"ר משה גפני:

אנחנו מצביעים.

ה צ ב ע ה

פניות מספר 882 ו-883 – אושרו פה אחד

פניות מספר 884 עד 888 -

דני גלושנקוב:

הפנייה נועדה להעביר את הסכומים הבאים למשרד המדע והטכנולוגיה: מיליון וחצי שקלים ממשרד הנגב והגליל עבור תמיכה במרכזי המו"פ האזוריים, מיליון ו-580 אלף שקלים מהמשרד לשיתוף פעולה אזורי עבור התמיכה במרכז המו"פ האזורי בים המלח והערבה, 2 מיליון שקלים מהמשרד לגמלאים למלגות לסטודנטים שחונכים תלמידים. כמו כן הפנייה נועדה לתקצב 200 אלף שקלים.

היו"ר משה גפני:

רגע, תמתין שנייה.  תסביר שוב.

דני גלושנקוב:

הפנייה בעצם נועדה להעביר כסף ממשרד הנגב והגליל ומהמשרד לשיתוף פעולה אזורי לנושא המו"פ האזוריים. יש כאן עוד שני מיליון שקלים ממשרד הגמלאים לנושא של מלגות לסטודנטים שחונכים תלמידים. מיליון וחצי שקלים ממשרד הנגב והגליל לנושא של מרכזי המחקר והפיתוח האזוריים במשרד המדע והטכנולוגיה.

היו"ר משה גפני:

מה זה המרכזים האלה?

דני גלושנקוב:

מרכזי מחקר ופיתוח אזוריים. יש כעשרה מרכזים כאלה ברחבי הארץ. יש כאן עוד כמיליון וחצי שקלים מהמשרד לשיתוף פעולה אזורי ייעודית עבור מרכז המחקר והפיתוח ים המלח והערבה. 

היו"ר משה גפני:

מי מתפעל את מרכזי הפיתוח האלה?

דני גלושנקוב:

משרד המדע והטכנולוגיה, הוא אחראי עליהם.

היו"ר משה גפני:

זאת אומרת, משרד הנגב והגליל מעביר למשרד המדע והטכנולוגיה.

דני גלושנקוב:

נכון.

היו"ר משה גפני:

בפעם הבאה אני לוקח את שר הנגב והגליל.

דני גלושנקוב:

יש עוד 2 מיליון שקלים לנושא של מלגות לסטודנטים בפריפריה שחונכים תלמידים לקראת בגרות. שינויים פנימיים נוספים בתקציב משרד המדע, לבקשתם.

היו"ר משה גפני:

אנחנו מצביעים.

ה צ ב ע ה

פניות מספר 884 עד 888 – אושרו פה אחד


אני עוצר כאן, אבל אני רוצה לדון בפנייה שחילקו עכשיו. אנחנו נמשיך את הישיבה מחר, בעזרת השם.

פניות 889, 900, 969, 970, 971, 972 -

אוהד רייפן:


הפנייה נועדה להעביר כספים גם בתוך משרד החינוך וגם מביטוח לאומי עבור שלושה נושאים מרכזיים. הראשון, הקדמת תשלומי הבראה לניצולי שואה ברשות לזכויות ניצולי שואה.

היו"ר משה גפני:

זאת הקדמה?

אוהד רייפן:


הקדמה של התשלומים, כן. השני, העברות למשרד הבריאות, והשלישי, למשרד החינוך. אם צריך פירוט לגבי השניים, יש לנו  כאן אנשים שמכירים את הנושא.

היו"ר משה גפני:

אנחנו מצביעים.

ה צ ב ע ה

פניות 889, 900, 969, 970, 971, 972 – אושרו פה אחד


רבותיי, את ההעברות אנחנו נמשיך מחר. בינתיים אני נועל את הישיבה. תודה רבה.

הישיבה ננעלה בשעה 13:00
